All Blacks, Teichmann, Stransky onthou vir SmallJames Small. (Foto: TERTIUS PICKARD/TOUCHLINE PHOTO) Die huldeblyke bly instroom vir die Springbokheld, James Small, wat gister op 50-jarige ouderdom aan ’n hartaanval oorlede is. Die voormalige Springbokkaptein en die huidige uitvoerende hoof van die Haaie, Gary Teichmann, het sy medelye met die legendariese vleuel se familie en vriende betoon. “James was ’n bobaas spanmaat en vriend. Ek sal altyd die herinneringe koester wat ons óp en ván die veld gedeel het. Rus in vrede, James,” het Teichmann gesê. Die All Blacks, die span wat Small en Kie. destyds in die eindstryd van die 1995-Wêreldbeker-rugbytoernooi op Ellispark getroef het, het op hul Twitter-rekening geskryf dat Small deur die hele rugbywêreld gemis sal word. “Hy was ’n vurige teenstander op die veld en ’n goeie vriend van die veld. James sal deur die hele rugbygemeenskap gemis word.” Joel Stransky – Springbok-losskakel – het geskryf dat Small nie net ’n rugbykampioen was nie, maar ook legende in die alledaagse lewe. “Hy was ’n vurige karakter en ongelooflik kompeterend. Hy is ’n broer wat ons almal se lewens op ’n baie spesiale wyse geraak het.”